Pierre Schoendoerffer

Regista ëd cine e scritor an lenga fransèisa.
D'orìgin alsassian-e, Pierre Schoendoerffer a l'era nà a Chamalières, ant ël Puy-de-Dôme, ai 5 ëd maj 1928.

A l'ha fàit ël liceo a Annecy e a l'era un grand letor ëd Herman Melville, Joseph Conrad, Jack London e Joseph Kessel.
An lesend n'artìcol an sla mòrt d'un cine-operator ëd l'armada, a l'ha dëscoatà l'esistensa d'un servissi cinematogràfich ëd l'esèrcit.
A l'é antlora anrolasse e a l'ha fàit un perìod d'adestrament al fòrt d'Ivry për peui parte për l'Indocin-a dël 1952.
A l'é mandà prima an Cambògia e a dventa caporal-cap e cine-operator e a filma j'operassion militar.
Séghit a la bataja ëd Dien Bien Phu, dël 1954 a l'é fàit përzoné.
A drozviv e a Hongkong, apress soa liberassion, a rancontra Joseph Kessel.
Tornà an Fransa, a dventa giornalista.
A travaja për j'atualità cinematogràfiche e a part për ël Maròch e peui për l'Algerìa.

Ël produtor Georges de Beauregard a-j dà la possibilità ëd giré doi adatament ëd Pierre Loti, Ramuntcho e Pêcheurs d'Islande, dël 1958, ma ël sucess a l'é nen rivà.
Beauregard a-j përmet d'adaté për ël cine La 317e section, ch'a buta an sena na session ëd l'armada fransèisa durant la guèra d'Indocin-a.
Ël film a ciapa ël premi dël senari al festival ëd Cannes dël 1965.

Pì tard, Schoendoerffer a l'ha proponù a Pierre Lazareff, ch'a dirigìa la trasmission Cinq colonnes à la une, ëd filmé na session ëd fanterìa ëd marin-a angagià an Vietnam.
L'arzultà a sarà La section Anderson, ch'a vagna dël 1968 ël premi Oscar dël mej film documentari.

Pierre Schoendoerffer a l'era marià con la giornalista Pat Chauvel e a l'avìa tre masnà: Frédéric, Ludovic e Amélie.
A l'é mòrt a Clamart, ant j'Àut ëd Sen-a, a 6 ore dla matin dij 14 ëd mars 2012.

 Euvre prinsipaj 
 Filmografìa 
Ramuntcho (1958)
Pêcheurs d'Islande (1958)
La 317e section (con Jacques Perrin e Bruno Cremer, premi dël senari al festival ëd Cannes dël 1965)
La session 317 ëd l'armada fransèisa durant la guèra d'Indocin-a, formà da 'n giovo ufissial, un sot-ufissial combativ e dj'efetiv locaj, postà a la frontera con ël Làos, a l'ha arseivù l'órdin d'artiresse 150 chilòmeter pì a sud.
Antratant, la bataja as dëscaden-a a Dien Bien Phu e ij Vietminh a sircondo ij protagonista.
Objectif : 500 millions
La section Anderson (premi Oscar për ël mej film documentari dël 1968)
Dien Bien Phu (1992)
La-haut, un roi sur les nuages (2004, tirà da un dij sò romanz)

 Lìber 
L'adieu au roi (1969, adatà për ël cine dël 1989)

Schoendoerffer, Pierre
Schoendoerffer, Pierre
Schoenddoerffer, Pierre